Tut è qua!

Da Franz Hoher, trad. Dialog

Ussa avain nus tutti betg construì ina plazza,
per scuntradas, in bel mez rudè cun stgalims,
in bogn cuvert, il pli grond en il chantun,
cun ina tur per siglir da set meters,
il guaud en vischinanza cun in Vita-parcours,
e fuclars e plazzas da picnic,
ed ina citad plain centers per il temp liber,
cun locals per zambregiar e pass da vacanzas,
secziuns da giuvens, musica da mats e gimnastica per mattas,
era ils battasendas, gia in mez tschientaner,
ed ina scola che metta l'accent sin il carstgaun, dapli che pli baud, 
guardai las chasas da scola dad oz,
cun mensa e local da temp liber e bassin per emprender a nudar,
e cun cuntegns d'instrucziun,
e classas pitschnas,
e nossa baselgia, n'è ella betg pli averta che avant onns,
as porscha servetschs divins cun musica da rock e discos da la plaiv,
er daners fissan avant maun per as cumprar vestgadira bella,
ed era ina democrazia, ch'ins po acceptar,
nua che mintgin po avair libramain sia atgna opiniun,
e per uras legraivlas in bun dagut vin, u perfin in vinars,
pertge pia betg? 
E la chasa da vacanzas en Engiadina,
e noss'abitaziun, cun ina chombra per mintgin da vus,
e la frestgera e adina plaina,

Tut è qua 
e vus, vus essas tschantads l'entir di sin la stgala da baselgia, 
giaschais en la via da butias, sper il foto mat,
giais ensi ed engiu cun las stgalas rullantas en las butias,
as entupais tar il stand da pommes-frites a la staziun,
vulais cumprar in töff cun 14 cun ils raps dals geniturs,
laschais ir vossas plattas cun ils tuns daI bass sco culps en il magun, 
stais davant computers e chaschas da flipper,
cun testas chaudas guardais films da video snuaivels en chombras stgiras, 
vulais la pirla cun 16,
bandunais la scola e na savais betg nua ir,
lais ir ad Amsterdam, Amsterdam per autostop,
cun satg da durmir, cun ami u amia,
tschertgais in'atgna abitaziun cun auters ensemen,
discurris da la pasch e crajais ch'ella vegnia
sche vus refusais il servetsch militar,
e tuttenina stuais ir en India cun vestgadira rosa,
duvrais lura Yoga e Yeti e Baghwan e Guru,
nagut n' e avunda,
vus fimais e squittais e duvrais tut il pussaivel,
mo betg la vita, che nus avain preparà per vus,
cun bogns cuverts e centers per il temp liber, plazzas da picnic, 
secziuns da giuvens e cuntegns d'instrucziun e magiels da buna notg,
e tut nossas abitaziuns da quatter chombras,
e nossas chasas a l'ur dal guaud,
ch'èn tuttenina uschè grondas e fraidas,
ed uschè snuaivel tridas e vidas,
senza vus.